WORK ขายลิขสิทธิ์ “The Rapper” ให้เวียดนาม หนุนรายได้เพิ่ม
WORK ขายลิขสิทธิ์ "The Rapper" ให้เวียดนาม หนุนรายได้เพิ่ม
WORK ขายลิขสิทธิ์ "The Rapper" ให้เวียดนาม หนุนรายได้เพิ่ม
31 ก.ค. 2563

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ระบุว่าบริษัท Vie Channel Corporation ผู้ผลิตรายการโทรทัศน์ใหญ่และชื่อดังของเวียดนามซื้อลิขสิทธิ์รายการ The Rapper ที่ผลิตโดยบริษัท โต๊ะกลมโทรทัศน์ จำกัด ซึ่งเป็นบริษัทย่อยของเวิร์คพอยท์ โดยเวียดนามจะผลิตภายใต้ชื่อ RapViet  ซึ่งบริษัทดังกล่าวได้เคยซื้อลิขสิทธิ์รายการของเวิร์คพอยท์ไปผลิตแล้วหลายรายการ  อาทิ   รายการคดีสีชมพู, รายการปริศนาฟ้าแลบเด็ก  และราชรถมาเกย
ทั้งนี้ การที่ผู้ผลิตรายการของเวียดนาม ซื้อลิขสิทธิ์ The Rapper ไปผลิตนั้น เนื่องจากคาดว่ารายการนี้จะเป็นที่ถูกใจผู้ชมในประเทศเวียดนามและสร้างเรตติ้งได้ดีงามอย่างแน่นอน เพราะนอกจากจะเป็นการแข่งขันที่ดูสนุกและเข้าใจง่ายแล้ว ยังสามารถดูได้ทุกเพศทุกวัยอีกด้วย
สำหรับการขายลิขสิทธิ์รายการ The Rapper ครั้งนี้ นับเป็นความสำเร็จอีกขั้นของเวิร์คพอยท์ ในการขยายตลาดด้านขายลิขสิทธิ์รายการ หลังจากที่เมื่อปลายปี 62 รายการกล่องของขวัญ ก็ดังไกลไปต่างประเทศ  เมื่อ GTV สถานีโทรทัศน์ในเครือ MNC  ซึ่งเป็นสถานีอันดับ 1 และใหญ่ที่สุดในอินโดนีเซีย  ซื้อลิขสิทธิ์รายการกล่องของขวัญไปผลิต ซึ่งการขายลิขสิทธิ์ดังกล่าวนอกจากจะสร้างรายได้ให้บริษัทแล้วยังสร้างชื่อเสียงให้กับประเทศด้วย
โดยรายการ RapViet  จะออกอากาศตอนแรก ในวันเสาร์ที่ 1 สิงหาคมนี้  เวลา 20:30 น.  ทางช่อง Vie Channel หรือ HTV2  ซึ่งเป็นช่องในเครือข่าย Ho Chi Minh City Television (HTV) ที่ออกอากาศทั่วประเทศเวียดนาม